คลังขอเวลาอีก2สัปดาห์คลอดLTFกองใหม่
รมว.คลัง เคาะ LTF กองใหม่ ใน 2 สัปดาห์ เน้นลงทุนระยะยาว เร่งตลาดหุ้นระดมทุนดันการลงทุนประเทศ 3.1 ล้านล้านบาท
14 พ.ย. 2562

รมว.คลัง เคาะ LTF กองใหม่ ใน 2 สัปดาห์ เน้นลงทุนระยะยาว เร่งตลาดหุ้นระดมทุนดันการลงทุนประเทศ 3.1 ล้านล้านบาท
นายอุตตม สาวนายน รมว.คลัง เปิดเผยว่า การจัดตั้งกองทุนใหม่แทนกองทุนรวมหุ้นระยะยาว (LTF) ทางสำนักงานเศรษฐกิจการคลัง (สศค.) อยู่ระหว่างศึกษารายละเอียด คาดว่าจะได้ข้อสรุปภายใน 2 สัปดาห์นี้ โดยกองทุนใหม่จะเน้นการส่งเสริมการออมในระยะยาว ประชาชนทุกกลุ่มสามารถลงทุนได้ โดยเงื่อนไขต่างๆ ยังอยู่ระหว่างการพิจารณา
สำหรับสถานการณ์เศรษฐกิจในปัจจุบันนั้น มีความผันผวนสูง รัฐบาลจำเป็นต้องออกมาตรการกระตุ้นเศรษฐกิจระยะสั้น เพื่อประคองเศรษฐกิจให้ขับเคลื่อนต่อไปได้ ขณะที่เศรษฐกิจระยะยาวไทยต้องเร่งการลงทุนให้เพิ่มมากขึ้น
ทั้งนี้ คลังและธนาคารแห่งประเทศไทย (ธปท.) ติดตามภาวะเศรษฐกิจใกล้ชิด หากมีความจำเป็นต้องออกมาตรการเพิ่มเติม จะดำเนินการให้ทันสถานการณ์ ไม่ให้เกิดวิกฤตเศรษฐกิจ
นายอุตตม กล่าวว่า คลังต้องการให้ตลาดทุนไทยเข้ามามีส่วนร่วมในการพัฒนาเศรษฐกิจ โดยเฉพาะการสนับสนุนให้เกิดการระดมทุน รองรับการเติบโตของเศรษฐกิจไทยในอนาคต เพราะในอีก 5 ปีข้างหน้า รัฐบาลมีแผนลงทุนในโครงการโครงสร้างพื้นฐานมูลค่ากว่า 3.1 ล้านล้านบาท